Позив за исказивање интереса за аплицирање на „Јавни позив потенцијалним корисницима за исказивање интереса за мјеру подршке инвестицијама у диверзификацију економских и социјалних активности у руралним подручјима“

Позивају се пољопривредна газдинства, регистровани привредни субјекти, удружења и приватне установе или приватна предузећа (у даљем тексту корисници) да искажу своје интересовање и пошаљу своје пријаве Граду Источно Сарајево, уколико су заинтересовани за аплицирање на „Јавни позив потенцијалним корисницима за исказивање интереса за мјеру подршке инвестицијама у диверзификацију економских и социјалних активности у руралним подручјима“.

Позив је објављен од стране програма EU4Agri, а пријаве од стране заинтересованих корисника са подручја Источног Сарајева се могу предати у оквиру два ЛОТ-а на сљедећи начин:

1. У оквиру ЛОТ 1 - Диверзификација економских активности на газдинствима (подршка пољопривредним произвођачима за увођење нових извора прихода на газдинствима) пријавити се могу:

• **пољопривредна газдинства** (физичка лица) која су уписана у регистар пољопривредних газдинства најкасније од 01.01.2021. године и активно се баве примарном пољопривредном производњом и/или прерадом пољопривредних производа и/или услугом агро-туризма и/или традиционалним занатом на газдинствима и/или директном продајом властитих производа на газдинству;

• **регистровани привредни субјекти** (обрти/самостални предузетници, задруге и предузећа) у рангу микро предузећа (до 500.000 КМ годишњег промета) који су регистровани не касније од 01.01.2021. године и уписани у регистар пољопривредних газдинства најкасније 01.01.2021. године и који се активно баве примарном пољопривредном производњом и/или прерадом пољопривредних производа и/или услугом агро - туризма и/или традиционалним занатом на газдинствима.

2. У оквиру ЛОТ 2 - Диверзификација економских/социјалних активности у руралним подручјима, пријавити се могу:

• **удружења**,

• **приватне установе или приватна предузећа**

која су регистрована не касније од 01.01.2021. године а пружају или планирају пружати

економске/социјалне услуге у руралним подручјима.

Процес пријаве/исказивања интереса корисника представља први корак, јер се процедура аплицирања за бесповратна средства обавља искључиво преко јединица локалне самоуправе, односно, Града Источно Сарајево.

У другом кораку, након што пошаљу своје пријаве Граду, одабрани корисници ће морати да **доставе концепте пројектних приједлога и обавезну документацију** која је прописана у „Смјерницама за подносиоце пријава“ (преузети на страници програма линк: https://eu4agri.ba/calls/javni-poziv-za-mjeru-podrske-investicijama-u-diverzifikaciju-ekonomskih-i-socijalnih-aktivnosti-u-ruralnim-podrucjima/ ). Град Источно Сарајево ће након тога аплицирати у одабраних корисника са једном пријавом.

**Рок** за подношење пријава Граду Источно Сарајево је **04.11.2022. године до 12:00 часова**.

Процес пријаве обавља се искључиво путем и-мејла: privreda@gradistocnosarajevo.net

У наслову (Предмет/ Subject) и-мејла треба да стоји: „Пријава за аплицирање на јавни позив потенцијалним корисницима за исказивање интереса за мјеру подршке инвестицијама у диверзификацију економских и социјалних активности у руралним подручјима – ЛОТ 1/ЛОТ 2“ (унијети ЛОТ за који се пријављујете), док у тексту е-маила потребно је да се наведе назив газдинства/МСП/удружења итд. које се пријављује/исказује интерес.

У прилогу и-мејла обавезно треба доставити и доказ о регистрацији (скенирано)и то:

• газдинства – Рјешења о упису у регистар АПИФ –а,

• привредни субјекти – Рјешење о регистрацији издато од стране надлежног органа,

• удружења - Рјешење о регистрацији издато од стране надлежног органа,

• приватне установе или приватна предузећа - Рјешење о регистрацији издато од стране надлежног органа.

Корисници који буду одабрани по основу пријаве могу аплицирати за бесповратна средства EU4Agri **у износу од 50.000 КМ до 200.000 КМ** **без ПДВ- а** по једном пројекту уз **финансијско учешће у укупним трошковима појединачног пројекта од 25 %.**

Напомињемо да су неприхватљиве инвестиције и трошкови који се не могу финансирати кроз овај јавни позив нити кроз сопствена средства корисника сљедеће:

• Трошкови плата и накнада за подносиоца пријаве и крајњих корисника;

• Набавка опреме, машина, алата, комуникацијских уређаја, хардвера и софтвера те осталих роба (дјелимична или потпуна) извршена на основу донација и поклона или подршке у оквиру међународних пројеката, донација, односно из бесповратних средстава било којег нивоа власти у БиХ;

• Набавка кориштене опреме;

• Набавка кориштеног грађевинског материјала;

• Поправка постојеће опреме;

• Куповина пољопривредног и грађевинског земљишта и већ постојећих зграда и објеката

• Куповина објеката за најам или продају;

• Адаптација дијелова објеката који ће се искључиво користити за личну употребу;

• Међународна путовања;

• Набавка сировина, репроматеријала и полупроизвода;

• Набавка сјеменског и садног материјала или животиња;

• Набавка возила свих категорија (укључује трактор, виљушкар, и сл.);

• Амортизација;

• Порези укључујући ПДВ, царинске, увозне дажбине и остале накнаде држави, те услуге шпедиције;

• Банкарски трошкови, трошкови гаранција и слични трошкови;

• Трошкови конверзије, трошкови курсних разлика и накнада;

• Казне, финансијски пенали и судски трошкови;

• Трошкови одржавања и/или закупа;

• Трошкови изнајмљивања земљишта, опреме, машина или простора;

• Плаћање у натури и компензација која није проведена преко банковног рачуна;

• Набавка извршена путем лизинга;

• Трошкови уређења парцела насталих прије припремних грађевинских радова на изградњи објеката (уклањање вегетације, равнање терена итд.).